אמזון הודיעה היום (ג') כי תפתח בניו יורק סניף של רשת המרכולים ללא קופות שלה, אמזון גו (Amazon Go). עם זאת, בסניף החדש, הראשון שיפעל בניו יורק, ניתן יהיה לשלם גם במזומן.
לפי הודעת ענקית המסחר המקוון, היא מתכוונת לפתוח את השבוע את החנות בברוקפילד פלייס שבדאון טאון ניו יורק, בקומה השנייה של הקניון הסגור. החנות, שתתפרש על פני 120 מ"ר, תהיה ה-12 במספר של הרשת שתפעל בארה"ב. מרבית הסניפים האחרים נמצאים בחוף המערבי, בערים כמו סיאטל וסן פרנסיסקו.
ההחלטה לאפשר הפעם תשלום גם במזומן נובעת מביקורת שהופנתה כלפי החברה בטענה שהיא מפלה נגד אנשים בלי חשבון בנק, שאינם יכולים לשלם בכרטיס אשראי דרך אפליקציה. עדיין לא יהיו קופות בתוך החנות, אך הקונים יוכלו לבחור האם לשלם בשטרות ובמטבעות ובמקרה כזה עובד של החנות ייגש אליהם עם מכשיר נייד כדי לסייע בהעברת התשלום. באופן כללי, הלקוחות בחנויות אמזון גו צריכים רק לסרוק את המוצרים שהם רוצים כדי לרכוש אותם.
הביקורת על כך שחנויות אוטונומיות מפלות אנשים ללא חשבון בנק או כרטיס אשראי הובילה לכך שמוקדם יותר השנה הפכה פילדלפיה לעיר הראשונה בארה"ב שאסרה על חנויות מסוג זה לפעול בשטחה. ניו ג'רזי הלכה בעקבותיה והאיסור תקף בכל המדינה, ובמקביל בניו יורק ובסן פרנסיסקו שוקלים לאשר חוק דומה. עם זאת, לפי הדיווחים אמזון מתכננת לפתוח 3,000 חנויות ללא קופות עד 2021.
החנות החדשה בניו יורק תציע - בדומה לשאר הסניפים של אמזון גו - בעיקר אוכל מוכן, כשהמטרה היא לשרת את עובדי המשרדים באזור שאין להם הרבה זמן פנוי.